2018. június 05. 22:44, kedd MTI Másodszor lesz magyar nemzeti pavilon a hannoveri CeBIT-en

Magyarország részvétele a CeBIT idei kiállításán stratégiai cél, a digitális szakkiállítást június 11-15. között rendezik Hannoverben - jelentették be a magyar részvételért felelős szervezetek Budapesten.



Pana Petra, külgazdasági ügyekért felelős helyettes államtitkár elmondta: Magyarország idén 2. alkalommal jelenik meg önálló nemzeti standdal az 1970 óta megrendezett kiállításon, ami a szakma egyik legfontosabb iparágspecifikus eseménye. A megjelenéssel a magyar digitális innovatív exportképes termékeket és szolgáltatásokat pozícionálják elsősorban a német és az európai piacokon. A részvétel a kiállításon kifejezi azt is, hogy Magyarország elkötelezett a digitális innováció iránt, a német partnerek magas hozzáadott értéket szolgáltató cégeket találhatnak a magyar digitális ipar szereplői között - húzta alá.



Deutsch Tamás, Digitális jólét programért felelős miniszterelnöki biztos közölte: az eseményre több mint 200 ezer szakmai érdeklődőt várnak, a látogatók 90 százaléka üzleti döntéshozó. A világ minden pontjáról 3000 vállalkozás mutatja be újításait, szolgáltatásait, közöttük több mint 500 startup vállalkozás. Ismertetése szerint idén 340 millió forint költségvetési forrást használtak fel a magyar megjelenés finanszírozására.



Pana Petra kifejtette: az IKT-szektor a második legnagyobb foglalkoztató a kiskereskedelmet követően, a szoftverek és szolgáltatások exportja évi 20-25 százalékos növekedést mutat, hozzávetőleg 600 milliárd forintot tesz ki. Ezzel a teljes hazai export hozzáadott értékének mintegy 10 százalékát adja az ágazat. A teljes külügyi intézményrendszer, a külgazdasági attasék is segítik a cégek üzletkötését - jelezte. A kiválasztott magyar cégek világszínvonalú teljesítményt nyújtanak az Ipar 4.0, a kiberbiztonság, a beltéri lokalizáció, vagy a holografikus megjelenés területén.



Deutsch Tamás közölte: a CeBIT-en a tavalyihoz hasonlóan 21 magyar vállalkozás vesz részt, közöttük 12 kiállítóként, 9 szakmai előadóként. Ismertetése szerint a magyar részvétel, a kiválasztás nyilvánosan zajlott, a felhasznált összeg egyebek mellett a 400 négyzetméteres stand bérleti díját, gyártatását, szállítását, felállítását tartalmazza. Euró milliókban mérhető a tavalyi megjelenés által generált üzletek értéke, és erre számítanak a 2018-as rendezvényen is - közölte.



Kitért arra, hogy Magyarország ott van a digitális fejlesztések európai és világtérképén, ami a DJP létrehozásának egyik célja volt. Világos üzenetnek nevezte az új kormányzati struktúrában az Innovációs és Technológiai Minisztérium (ITM) létrehozását, mindaz amit eddig tettek, és ezután tesznek, hatékonyabb, az erőforrásokat koncentráló kormányzati szerkezetben tud létrejönni. Jelezte, hogy készül egy előterjesztés, ami a következő 3-5 évre meghatározza azt a legfontosabb 8-10 világrendezvényt, amelyen az ország digitális ország standdal vesz majd részt.



Major Gábor, az Informatikai, Távközlési és Elektronikai Vállalkozások Szövetségének (IVSZ) főtitkára közölte: az idei már a harmadik alkalom, hogy az IVSZ, DJP és a KKM közösen dolgozik az exportpiacok megnyerésén. Az IVSZ 5. kutatása szerint 630 milliárd forint a magyar szoftver és szolgáltatásexport értéke, ami dinamikusan nő. A magyar és a német piacot számos termelővállalat köti össze, az Ipar 4.0 a termelési folyamatok, fejlesztés, értékesítés, beszállítói lánc digitalizálásának szoftveres-szenzoros segítéséről szól. Az ország pozíciójának javításához aktívan kell részt venni a folyamatban, amire kitűnő terep a CeBIT. Több mint 50 jelentkezőből választották ki a kiállítókat és előadókat, akiket a felkészülésben is segítettek - jelezte.



A sajtótájékoztatón Sohajda Júlia, a CeBIT-en megjelenő The Safeskin startup képviselője elmondta: a cég értéktárgyak őrzésére kifejlesztett négy termékét mutatja be a Cebiten, köztük egy virtuálisan a telefonhoz kötött őrzőszeme és a telefon törés megakadályozására kifejlesztett tokot. Az Apple-lel közösen dolgoznak egy lopásbiztos tok kifejlesztésén, amire már két bejegyzett szabadalommal rendelkeznek. A kiállításon viszonteladói és forgalmazó partnereket keresnek - mondta.